ིང་གདམས་སྐོར་རྣམས་ལན་གྲངས་དུ་མ། ཤེས་བྱ་མཛོད་རྩ་འགྲེལ་བཤད་ལུང་ཚར་གཉིས། འཇམ་མགོན་བཀའ་འབུམ་ཡོངས་རྫོགས་ཀྱི་སྨིན་ལུང་ལན་གསུམ། མི་ལའི་རྣམ་མགུར་ཚར་གཉིས། དྭགས་པོའི་བཀའ་འབུམ་ཚར་ལྔ། དུས་མཁྱེན་བཀའ་འབུམ་ཚར་གསུམ། རང་བྱུང་བའི་བཀའ་འབུམ་ལས་པོད་གསུམ་ཚར་གཉིས། ཕྱག་ཆེན་རྒྱ་གཞུང་དང་། རྗེ་བརྒྱད་པའི་ཁྲིད་ཐུང་པོད་གཉིས་ཚར་གསུམ། འདུལ་ཊཱིཀ་ཚར་གཅིག །རྗེ་དགུ་པ་དང་། རྗེ་བཅུ་གསུམ་པའི་བཀའ་འབུམ་སྤར་བྲིས་ཁ་སབ་བཅས་ཚར་གསུམ། ཐེག་མཆོག་རྡོ་རྗེའི་བཀའ་འབུམ་ཚར་གཉིས། རྒྱལ་དབང་རང་གི་བཀའ་འབུམ་ཚང་མ་ལན་གཉིས། དགོངས་འདུས་སྨིན་བྱེད་ཡོངས་རྫོགས་ལན་གཉིས། གཞུང་པོད་ལུང་ཡོངས་རྫོགས་ལན་གཅིག །ཆོས་དབང་བླ་མ་གསང་འདུས་དབང་ལུང་ཕལ་ཆེར་ལན་གསུམ། རྡོར་གླིང་ཧཱུྃ་སྐོར་སྙིང་ཐིག་གི་དབང་ལུང་ཁྲིད་གསུམ་ལན་གཉིས། ཀར་གླིང་ཞི་ཁྲོའི་དབང་ཆེན་ལན་གསུམ། གཞུང་པོད་ལུང་ལན་གཉིས། སྨིན་དབང་འབྲིང་པོ་དང་གཏོར་དབང་སོགས་ལན་དུུ་མ། འཇའ་ཚོན་པོད་དྲུག་དབང་ལུང་ཡོངས་རྫོགས་ལན་བདུན། ཆོས་གླིང་ཟབ་གཏེར་བཀའ་འབུམ་སྐོར་བཅས་དབང་ལུང་ལན་གཅིག །སྟག་ཤམ་འོད་ཆོག་བདུད་འདུལ་དྲག་མོའི་དབང་ལུང་། མཚོ་རྒྱལ་རྣམ་ཐར་བཅས་ཀྱི་ལུང་། ཡོངས་དགེའི་གཏེར་ཆོས་སྐོར་གྱི་སྨིན་གྲོལ་ལུང་བཅས་ལན་དུ་མ། ཀློང་ཆེན་མཛོད་བདུན་ལན་གཉིས། སྲོང་བཙན་བཀའ་འབུམ། རྩེ་ལེའི་བཀའ་འབུམ། «ཆགས་མེད་རི་ཆོས། རྒྱབ་ཆོས་བཅས་དང་། ཀར་གཅོད་སྐོར་ཡོངས་རྫོགས། བཀའ་ཐང་ཤེལ་བྲག །ཐང་ཡིག་སྡེ་ལྔ། བཀའ་གདམས་ཕ་ཆོས་བུ་ཆོས་སོགས་ཚར་གཉིས་རེ་བཅས་མཐོང་ཐོས་རག་རིམ་དང་། དཀོན་སྤྱིའི་དབང་ལུང་ཁྲིད་གསུམ། ལྕེ་བཙུན་སྙིང་ཏིག་དབང་ལུང་ཁྲིད་གསུམ། ཀར་ལུགས་རྒྱུད་སྡེ་རྣམས་ཀྱི་དབང་ལུང་ལན་དུ་མ། གཞན་ཡང་དབང་ལུང་འདོད་སྐོང་རྒྱུན་ཆགས་མཛད་རིགས་རེ་རེ་ནས་སྨོས་སུ་མི་ལོང་ཞིང་། ཕྱག་རྒྱ་ཆེན་པོ་སྔོན་དངོས་ཀྱི་ཁྲིད་དང་། ནཱ་རོ་ཆོས་དྲུག་གི་ཟབ་ཁྲིད་རྣམས་ནི་ལན་གྲངས་དུ་མ་རྒྱུན་ཆགས་སུ་མཛད་པ་ལྟ་བུ་བཅས་མཐོང་ཐོས་དྲན་རེག་གི་འགྲོ་བ་མཐའ་དག་རྣམ་གྲོལ་ལ་འགོད་པའི་ཕྲིན་ལས་ཀྱི་ཕ་མཐའ་སུས་ཀྱང་གཞལ་བར་མི་ནུས་ལ། དེ་ལྟ་བུའི་སྨིན་གྲོལ་འབོག་པ་དེ་དག་འཆད་སྤེལ་ཉམས་བཞེས་ཀྱི་བརྒྱུད་པ་འཛིན་པའི་སློབ་མའང་། སི་ཏུ། རྒྱལ་ཚབ། དཔའ་བོ། ཏྲེ་ཧོ། འཇམ་མགོན་མཆོག་སྤྲུལ་རིན་པོ་ཆེ་སོགས་ཆོས་བརྒྱུད་འདི་ཉིད་ཀྱི་ཡབ་སྲས། གདན་ས་གོང་འོག་གི་གདན་འཛིན། ཆོས་བརྒྱུད་འཛིན་པའི་དགོན་སྡེ་ཆེ་ཕྲ་རྣམས་སུ་བཞུགས་པའི་གར་དབང་། རས་ཆུང་། ཁྲ་ལེབ། སངས་རྒྱས་མཉན་སྤྲུལ། བྱ་བཏང་སོགས་བླ་སྤྲུལ་ཆེ་ཕྲ་རིགས་མ་ལུས་པ་ལྟ་བུ། བཀའ་བརྒྱུད་བསྟན་པའི་ཆུ་མགོ་དྭགས་ལྷ་སྒམ་པོའི་མཆོག་སྤྲུལ་རིན་པོ་ཆེ་དང་། འབྲུག་ཆེན། ཡོངས་འཛིན། ཆོས་མགོན། ཅོག་གྲྭ་སོགས་དཔལ་ལྡན་འབྲུག་པའི་གདན་ས་ཕན་ཚུན་གྱི་བསྟན་འཛིན་སྐྱེས་མཆོག་དུ་མ། གསང་ཆེན་རྙིང་མའི་བསྟན་གཞི་ཆེན་པོ་སྨིན་གླིང་། ཀཿཐོག་སོགས་ནས་སྔ་འགྱུར་བཀའ་གཏེར་གྱི་བརྒྱུད་འཛིན་མཁན་སློབ་དང་། སྔགས་རིགས་འཛིན་པའི་སློབ་ཚོགས་འདུས་པ་གྲངས་ཀྱིས་མི་ལོངས་པ་བཅས། མདོར་ན་མངའ་རིས་དབུས་གཙང་། འབྲས་ལྗོངས། ལྷོ་མོན། སྤུ་ཀོང་། བྱང་འབྲོག །མདོ་ཁམས། རྒྱ་འཇང་། ཧོར་སོག་ཚུན་གསུང་གི་བདུད་རྩིའི་སྨིན་གྲོལ་དུ་གྱུར་པ་བརྗོད་པར་མི་ནུས་ཤིང་། སློབ་ཚོགས་དེ་དག་ཡུལ་རིས་དང་བཅས་པས་བསྐུལ་ངོར་སྩལ་བའི། གསོལ་འདེབས་སྨོན་ལམ། བསང་གསུར། སྒོམ་བཟླས། ཟིན་བྲིས། ཁྲིད་ཡིག་ཞལ་གདམས་སོགས་དང་། སླད་ནས་ཨོ་རྒྱན་རྡོ་རྗེ་འཆང་དང་། འཇམ་མགོན་བླ་མ་རིན་པོ་ཆེའི་བསྟན་པའི་ཉམས་གསོའི་ཞབས་འདེགས་ཁོ་ན་ལ་ཐུགས་ཁུར་ལྷུར་བཞེས་ཀྱིས་མཛད་པའི་རིན་ཆེན་གཏེར་མཛོད་ཆེན་མོའི་དབང་ཟིན་སོགས། མཚམས་སྦྱོར། ཆོག་སྒྲིགས་ཅི་རིགས་མཛད་པ་བཅས། སྡེབ་ལེགས་ཀྱི་ཚིག་སྦྱོར་ཟབ་དོན་བྱིན་རླབས་ཀྱིས་མཛེས་པའི་གསུང་གི་གསང་བ་བསམ་མི་ཁྱབ་པ་ལས། སྐུ་ན་ཕྲ་དུས་ཀྱི་གསུངས་ཐོར་བུ་རྗེ་དབོན་རྣམ་གཉིས་ཀྱིས་བཀའ་དྲིན་ཆེན་པོས་ཐུགས་ཚགས་མཛད་པ་ལས། བར་དེར་གསུངས་རྩམ་མཛད་པ་ཕལ་ཆེར་ཞུ་བ་པོ་སོ་སོར་དེ་ཉིད་དུ་གནང་བ་ལས་སྐུ་མདུན་དུ་དཔེ་བཤུ་སོགས་ཀྱིས་ཉར་ཚགས་ཤེས་པ་ཡེ་མ་བྱུང་བས་ཕྱོགས་མཐར་སོང་རིགས་བསྡུ་ཐུབ་པ་མ་བྱུང་ཡང་། ཕྱིས་སུ་གསེར་རོང་ལྷ་རྩེ་བའི་དགེ་སློང་འཇམ་དཔལ་ཚུལ་ཁྲིམས་ནས་མི་ཕྱེད་པའི་དད་པ་བརྟན་པོས་སྐུ་ཚེ་མཐར་འཁྱོལ་ཞབས་པད་དུ་བཅར་»
ཞིང་། མཛད་ཆོས་རིགས་ལ་ཡི་གེ་བ་སོགས་ཀྱི་སྲི་ཞུ་ལྷོད་མེད་དང་། རྒྱུ་མཚན་ཤེས་པས་སླར་ཡང་དཔེ་བཤུ་སོགས་ཀྱིས་ངལ་བ་ལ་མ་ལྟོས་པར་བསྡུས་ཤིང་ཉར་བས། བཀའ་འབུམ་དུ་གྲགས་པ་འདི་ཉིད་ནི་དགེ་སློང་རང་གི་བཀའ་དྲིན་ལས་བྱུང་ཞིང་དེ་འབྲེལ་བཀའ་འབུམ་འདི་ལ་ས་བཅད་ཞིག་གནང་གྲུབ་ཅེས་ཞུས་པར། ༡ གཞོན་ནུའི་དུས་ཀྱི་རྩོམ་ཐོར་བུའི་སྐོར་ཕྱོགས་གཅིག་ཏུ་བྱས་པ་དབྱར་གྱི་ནེའུ་སེང་སིལ་མ། ༢ བསྟོད་ཚོགས་སྐོར་དད་གསུམ་ཡིད་ཀྱིས་བསྐུལ་བའི་མགྲིན་རྔ། ༣ རྒྱལ་བ་རྣམས་ཀྱི་ཞབས་པད་ལ་བསྔགས་བརྗོད་བྱ་དཀའི་རྒྱན་གྱི་རེའུ་མིག་ཏུ་སྤེལ་བའི་སྐོར་བྱིས་པ་དགའ་བྱེད་མེ་ཏོག་ཆུན་པོ། ༤ རྣམ་ཐར་སྐོར་ངོ་མཚར་དཔལ་གྱི་བེའུའི་འཛུམ་ཕྲེང་། ༥ བླ་མའི་རྣལ་འབྱོར་སྐོར་བྱིན་རླབས་སྤྲིན་གྱི་བླ་བྲེ། ༦ གསར་རྙིང་བཀའ་གཏེར་ལྷག་པའི་ལྷ་རྣམས་ཀྱི་སྒོམ་ཟླས་ཀྱི་སྐོར་སྣ་ཚོགས་ནོར་བུའི་ཆར་རྒྱུན། ༧ རྩ་གསུམ་སྒྲུབ་ཕྲིན་ཆོག་བསྒྲིགས་སྐོར་དངོས་གྲུབ་འབྱུང་བའི་བུམ་པ་བཟང་པོ། ༨ སྨིན་བྱེད་དབང་གི་མཚམས་སྦྱོར་སྐོར་རྡོ་རྗེ་བདུད་རྩིའི་ཆུ་གཏེར། ༩ རྩ་བ་གསུམ་སོགས་ཀྱི་བསྙེན་སྒྲུབ་ཉེར་མཁོའི་ཟིན་བྲིས་སྐོར་རྨོངས་པའི་མིག་འབྱེད་གསེར་གྱི་ཐུར་མ། ༡༠ བླ་མ་ལྷ་དང་མཁའ་འགྲོ་མཉེས་བྱེད་སྲེག་བླུག་གི་ཆོ་གའི་སྐོར་སྒྲིབ་འཇོམས་ཡེ་ཤེས་མེའི་གུར་ཁྱིམ། ༡༡ མཆོད་སྐོང་མདོས་ཀྱི་ཆོ་ག་སྣང་སྲིད་བདེ་ཆེན་རོལ་པའི་དཀྱིལ་འཁོར། ༡༢ དྲག་པོ་མངོན་སྤྱོད་ཀྱི་ལས་འཕང་མནན་དམོད་པའི་སྐོར་བསྟན་དགྲ་བརླག་བྱེད་རེག་འཇོམས་མེ་ཡི་སྤུ་གྲི། ༡༢ རྡོ་རྗེའི་ཆོས་སྐྱོང་རྣམས་ཀྱི་མཆོད་ཕྲིན་བསྟོད་བསྐུལ་སྐོར་དཔའ་བོ་རྣམ་པར་རོལ་པའི་དགའ་སྟོན། ༡༤ ཡུལ་གཞིའི་གནས་བདག་རྣམས་ཀྱི་བསང་གསོལ་མཆོད་ཕྲིན་སྐོར་ཡིད་བཞིན་རེ་བ་སྐོང་བའི་དཔག་བསམ་ལྗོན་ཤིང་། ༡༥ ཡུལ་དམ་པ་རྣམས་ཀྱི་ཐུགས་རྗེ་བསྐུལ་བའི་གསོལ་འདེབས་སྐོར་ལྷ་ཡི་བུ་སྐྱ་རེངས་གཞོན་ནུའི་ཤིང་རྟ། ༡༦ བཀའ་བསྒོ་བདེན་ཚིག་སྐོར་རྡོ་རྗེའི་རི་དབང་། ༡༧ རྒྱལ་བའི་སྲས་པོ་རྣམས་ཞི་དབྱིངས་ལས་འགྲོ་དོན་ལ་བསྐུལ་བའི་གསོལ་འདེབས་སྐོར་འགྲོ་མགོན་ཐུགས་རྗེ་བསྐུལ་བའི་ཕོ་ཉ། ༡༨ རིས་མེད་བསྟན་འཛིན་སྐྱེས་བུ་རྣམས་གར་འཁྲུངས་བརྟག་པ་དང་ངོས་འཛིན་སྐོར་གྱི་ཡི་གེ་ལྷག་བསམ་གཙང་མའི་མེ་ལོང་། ༡༩ རིས་མེད་བསྟན་འཛིན་རྣམས་ཀྱི་མཚན་ཡིག་ཞབས་བརྟན་སྐོར་བསམ་འགྲུབ་ལྷ་ཡི་རྔ་བོ་ཆེ། ༢༠ གནས་ཡིག་དཀར་ཆག་གི་སྐོར་རྣམ་དཀར་རྒྱ་མཚོ་འཕེལ་བྱེད་ཟླ་བའི་དཀྱིལ་འཁོར། ༢༡ ཤིས་པར་བྱེད་པའི་མཆོད་བརྗོད་ཀྱི་སྐོར་རྫོགས་ལྡན་སྤྲིན་གྱི་ལྡིང་ཁང་། ༢༢ ཡུལ་དམ་པ་རྣམས་དང་བར་མ་བཅས་ལ་ཕུལ་བའི་ཞུ་ཕྲིན་དང་འབུལ་ཡིག་ཆབ་ཤོག་གི་སྐོར་འཆི་མེད་བུ་མོའི་ཏམ་བུ་ར། ༢༣ བཅའ་བ་ཆོས་ཁྲིམས་ལ་སོགས་པ་གནང་བཀག་གདམས་པའི་ཡི་གེའི་སྐོར་ཚངས་པ་ཆེན་པོའི་སྒྲ་དབྱངས། ༢༤ ལོག་སྨོན་གྱི་རྒོལ་བ་ཕྱིར་བཅོས་ཀྱི་ཡི་གེའི་སྐོར་ངན་འགྲོའི་ཤུལ་ལམ་འགེགས་པའི་སྒོ་ཆེན། ༢༥ ཚོམས་བུ་ཚོགས་སུ་སྒྲུབ་པའི་སྐབས་སུ་ཉེ་བར་མཁོ་བའི་གཏོང་ཐུན་སྐོར་རྨ་བྱ་གཞོན་ནུའི་ཟློས་གར། ༢༦ ཉེ་བར་མཁོ་བའི་ཡི་གེ་སྣ་ཚོགས་འདུས་པའི་སྐོར་ཕན་བདེ་འཇོ་བའི་བང་མཛོད། ༢༧ གཞན་གྱི་དྲི་བ་ཁག་གི་ལན་ལྡོན་དུ་བྲིས་པ་སྦྲང་རྩིའི་ཆུ་རྒྱུན། ༢༨ ཞལ་གདམས་སུ་བཏགས་པའི་སྨྱོན་ཚིག་ནམ་མཁའི་སྤྲིན་སྒྲ། ༢༩ ཟབ་མོའི་རྣམ་བཤད་སྐོར་མདོ་སྔགས་དགོངས་བཅུད་སྙིང་པོར་དྲིལ་བ། ༣༠ དཔེ་ཐོག་བྲོ་བརྡུང་གི་སྣང་ཚུལ་སོགས་གང་དྲན་ཡི་གེར་བཏབ་པ་རང་མཚངས་སྟོན་པའི་གླུ་ཆུང་ནམ་མཁའི་མེ་ཏོག་གཞོན་ནུའི་ལྡིང་ཁང་། ༣༡ དོན་གཉེར་ཅན་རྣམས་ཀྱི་ངོར་བྱས་པའི་སྨོན་ལམ་སྐོར་བསམ་འགྲུབ་ལྷ་ཡི་ལྗོན་ཤིང་། ༣༢ ཐུན་མིན་བཀའ་རྒྱའི་སྐོར་གྲུབ་གཉིས་འདོད་འཇོའི་རྡོ་རྗེའི་རྒྱ་མདུད་བཅས་མཚན་བཟང་སོ་གཉིས་ཀྱི་གྲངས་ངེས་སུ་མཛད། གཞན་ཡང་གདན་ས་ཆེན་པོ་འོག་མིན་མཚུར་མདོའི་གནྡྷོ་ལར་སྔ་ཕྱིའི་ཉམས་གསོས་དང་འབྲེལ། དགུ་གཏོར། ཚེས་བཅུ། ཕུར་སྒྲུབ། གྲྭ་ཚང་དུས་གཏོར་སོགས་ཀྱི་སྤྱན་གཟིགས་འཆམས་ཆས་སོགས་གསར་བསྐྲུན་དང་། གསེར་ཟངས་ལས་གྲུབ་པའི་གུ་རུ་དང་། སྐྱེས་རབས་དཔག་བསམ་འཁྲི་ཤིང་ཞལ་ཐང་སོགས་བྲིས་འབུར་གྱི་སྐུ་རྟེན་ཆེ་ཕྲ་བརྗོད་ལས་འདས་པ། གསུངས་རབ་ཀྱི་པུསྟ་ཀ་སྤར་བྲིས་ཁྱོན་བསྡོམ་སྟོང་ཕྲག་བརྒལ་བ། རིན་ཆེན་གཏེར་མཛོད་ཆེན་མོ་གཙོས་པའི་ཆོས་སྦྱིན་འཛད་མེད་སྤར་གྱི་འདུ་འགོད། ཡོངས་འཛིན་རྗེ་དབོན་རྣམ་གཉིས་ཀྱི་གདུང་རྟེན་སོགས་ཐུགས་རྟེན་དང་། རིན་ཆེན་དང་པོ་ལས་གྲུབ་པའི་དཀྱིལ་འཁོར་པ་རྣམས་མཆོད་པའི་ཡོ་བྱད་བཅས་འབྱོར་ལྡན་ཁེངས་པ་འཕྲོག་པའི་རྟེན་བཞེངས་བསམ་གྱིས་མི་ཁྱབ་པ་དང་། འོག་མིན་ཀརྨ། ཤར་ཕྱོགས་སྤུངས་རི་སོགས་ཕྱོགས་མཐའི་ཆོས་སྡེ་ཆེ་ཕྲ་ཀུན་ལ་མཆོད་ཐེབས། ཉམས་གསོ། རྟེན་གསུམ་འདུ་འགོད་སོགས་རྒྱ་ཆེར་མ་གནང་བ་མེད་ཅིང་། སྨན་སྡོང་དགོན། དགེ་རྒྱལ་དགོན་སོགས་ངེས་དོན་སྒྲུབ་རྒྱུད་ཀྱི་རིང་ལུགས་འཛིན་པའི་དགོན་སྡེ་ལྔ་ཙམ་གསར་འདེབས་ལ། བཀའ་ཕྱག་ཆུ་བོ་གཅིག་འདྲེས་ཀྱི་རྣམ་ཐར་གཙང་མའི་རྗེས་སུ་སློབ་པའི་བསླབ་གསུམ་གྱི་བཅའ་ཁྲིམས་ཉམས་པ་མེད་པའི་བཀའ་བཀོད་བཅས། དུས་དང་རྒྱུན་གྱི་སྒྲུབ་པའི་མཆོད་ཐེབས། རྟེན་གསུམ། ཡོ་བྱད་འདུ་ཁང་སོགས་ཀྱི་མཐུན་རྐྱེན་བཅས། དགོས་དགུ་ཡིད་བཞིན་སྩལ་ཞིང་། ཐ་ན་དབུལ་པོ་སློང་མོ་བ་ཚུན་ལ་གསོལ་རས་སོགས་གཏན་པ་མེད་པའི་མཆོད་སྦྱིན་གྱི་སྒོ་འཕར་དུས་རྟག་ཏུ་འགྱེད་པར་མཛད་ཅིང་། འཁོར་གྱི་ལོག་སྒྲུབ་དང་གདུལ་བྱའི་འདོད་མང་ལ་སྐྱོ་ངལ་མེད་པར། མཆོག་དམན་ཀུན་དང་མཐུན་པར་སྤྱོད་པའི་ཐབས་མཁས་ཀྱིས་གཞན་སེམས་བསྲུང་ཞིང་། རྣམ་པ་ཀུན་ཏུ་གསར་འགྲོགས་དང་ཕྲག་དོག་མེད་པས་ཕྱི་ཐག་རིང་བ་སོགས་བསྡུ་དངོས་བཞི་དང་འབྲེལ་བའི་རྒྱལ་སྲས་ཀྱི་སྤྱོད་པ་བསམ་མི་ཁྱབ་པས་དངོས་བརྒྱུད་ནས་བྱང་ཆུབ་ཆེན་པོའི་ལམ་ལ་སྦྱོར་བར་མཛད་པའི་ཕྲིན་ལས་བཅས། མདོར་ན་བཤད་སྒྲུབ་ལས་གསུམ་གྱི་འཁོར་ལོ་ཆེན་པོས་འབྲེལ་ཚད་དོན་དང་ལྡན་ཅིང་། སྒྲུབ་བརྒྱུད་རིན་པོ་ཆེའི་བསྟན་པའི་མེ་རོ་གསོ་བའི་བཀའ་དྲིན་དང་རྣམ་ཐར་ཕྱི་མའི་དུས་འདི་ཙམ་ན་འགྲན་ཟླ་དང་བྲལ་བ་ཉིད་དོ།། །།སླར་སྨྲས་པ། གང་གི་རྩལ་ནི་སྐད་ཅིག་གཅིག་གིས་ཞིབ་མོར་འབྱེད་པའི་ཤེས་རབ་དང་། །མི་གཡོ་ཏིང་འཛིན་བྱེ་བ་ཕྲག་བརྒྱར་དབང་བསྒྱུར་དེ་བཞིན་འགྲོ་བའི་བློར། །ཡང་ཡང་འབེབས་ལ་ངལ་བས་ཅི་བྱ་ཐུགས་རྗེའི་ཡེ་ཤེས་གཏད་ཙམ་གྱིས། །དམིགས་པ་མེད་པའི་བདེ་ཆེན་སྩོལ་འདི་བདག་གི་བླ་མའི་རྣམ་ཐར་སྟེ། །གང་ཞིག་བཅོས་ན་ལྕགས་ཀྱང་གསེར་ལ་རྡོ་ཡང་དངུལ་དུ་བསྒྱུར་ནུས་ཀྱི། །མ་བཅོས་ཚུལ་ཁྲིམས་མཉམ་པ་ཉིད་ལས་མི་མཉམ་ཡོན་ཏན་མཁའ་འདྲ་བ། །རྒྱལ་བ་དགྱེས་པའི་ཉིན་མོར་བྱེད་ལ་མཚན་མོར་རྒྱུ་དག་མིག་ཚ་ཡང་། །དུས་འདིར་འཆོས་བཞིན་བཟང་མཐར་ཕྱིན་ན་དེར་ཡང་བསྔགས་པས་མེ་ཏོག་འཐོར། །ཀུན་ཏུ་ངལ་བས་མི་ཚེ་རིང་པོར་བླ་མ་བསྟེན་བྱས་ཆོས་མཉན་
ཅིང་། །གཞུང་མང་བརྒྱ་ཕྲག་སྦྱངས་མཐར་ཕྱིན་པས་ཁེངས་ལྡན་རྣམས་ཀྱིས་ཟླ་མེད་
པ། །མ་བརྩོན་རིག་པའི་གམ་སྟབས་གཅིག་གིས་རྒྱལ་བའི་བསྟན་ལ་འཆད་རྩམ་
གྱི། །འགྱིང་འགྲོས་ངོམས་འདིས་དེང་སོང་ཁྱེད་ལ་མཁས་རྣམས་ཕྲག་དོག་ཅིའི་མི་
སྐྱེ། །འཁོར་བའི་འཇིགས་སྐྲག་ཤེས་བཞིན་ཤེས་ལ་དཔའ་བོའི་གམ་པ་ཕྱིར་མི་སྤོ། །འགྲོ་བའི་སྡུག་བསྔལ་གཟིགས་ཤིང་གཟིགས་པས་ཐུགས་རྗེའི་ཕྱག་གིས་མི་ལྷོད་པར། །བསྟན་དང་འགྲོ་བའི་དོན་ལ་དོན་གྱིས་བསྙེངས་པ་མེད་པའི་ཕྲིན་ལས་སྒོ། །མཐའ་ཡས་འབྱེད་ལ་རྒྱལ་དང་རྒྱལ་བའི་སྲས་ཀྱི་ཕྲིན་ལས་ཁྱེད་ཀྱིས་བཟླུམས། །དེ་སླད་ཁྱེད་ནི་འགྲོ་བའི་ཁུར་གྱིས་མྱ་ངན་མཚོ་ལས་ཡོངས་མི་འདའ། །དེ་སྲིད་ཞི་བའི་བདུད་རྩིའི་ཆུ་གཏེར་འགྲོ་ཁམས་སྲིད་འདིར་མི་འཛད་ན། །དྲེ་ཚུལ་ཤེས་པའི་མིག་བུ་ཕྲ་ཡང་ཀུན་ཏུ་ལྟ་འདོད་མོས་པའི་བློས། །དེ་སྙེད་ཀུན་མཁྱེན་བླ་མའི་ཕྲིན་ལས་སྤེལ་བའི་བྱེད་པོར་བདག་འགྱུར་ཤོག། ཅེས་ཀུན་མཁྱེན་ཆོས་ཀྱི་རྒྱལ་པོ་བཀའ་དྲིན་མཉམ་མེད་རྗེ་བཙུན་འཁོར་ལོའི་མགོན་པོ་བཅོ་ལྔ་པ་ཆེན་པོའི་ཞབས་རྡུལ་སྤྱི་བོས་ནོས་ཏེ། གདམས་ངག་གི་བདུད་རྩི་ངོམས་མེད་དུ་བཏུང་བའི་སྐལ་བཟང་ཐོབ་པ་སློབ་བུའི་ཐ་ཤལ་ཤཱཀྱའི་དགེ་སློང་འཇམ་དབྱངས་མཁྱེན་བརྩེའི་འོད་ཟེར་རམ། བློ་གྲོས་མི་བཟད་བྱམས་པའི་གོ་ཆ་འོད་ཟེར་དྲི་མ་མེད་པའི་དཔལ་ཞེས་བགྱི་བས་སྒྲུབ་བརྒྱུད་མཆོག་གི་རིང་ལུགས་ལ་སྨན་པའི་བློས་བཀའ་འབུམ་ཡོངས་རྫོགས་སྤར་དུ་བཞེངས་པའི་ཉེ་ཐོག་དེར་འདི་ལྟར་སྦྱོར་ཞེས་རང་གི་ཉེ་གནས་ཀརྨ་ཕུན་ཚོགས་ནས་ནན་ཏན་གྱིས་བསྐུལ་བའི་རེ་བ་རྫོགས་སླད་དཔལ་སྤུངས་ཐུབ་བསྟན་ཆོས་འཁོར་གླིང་གི་རང་གནས་ལྷུན་གྲུབ་བསམ་གཏན་ཡིད་འོང་གླིང་གི་སྐྱེས་མོས་ཚལ་དུ་རབ་བྱུང་བཅུ་དྲུག་པའི་ནང་གསེས་ཆུ་བྱ་ལོའི་ཧོར་ཟླ་བདུན་པའི་དབང་ཕྱོགས་ཀྱི་ཚེས་བཅུ་གཟའ་སྐར་དགེ་བའི་ཉིན་གྲུབ་པར་བགྱིས་ཏེ་བྲིས་པ་སརྦ་དཱ་ཀ་ལྱཱ་ཎཾ་བྷ་བནྟུ། ཞེས་ཀར་རབས་རིམ་བྱོན་རྣམ་ཐར་སྤར་བསྐྲུན་ཞུ་སྐབས། ཞལ་བསྐང་ཆེད་དུ་མཁན་མིང་ཁྲ་འགུ་བས། རྒྱལ་དབང་མཆོག་གི་གསུང་འབུམ་དཀར་ཆག་ལས་རྣམ་ཐར་སྐོར་ཟུར་བཀོལ་ཞུས་པ་ལགས།«